วิทยาลัยเทคนิคนครศรีธรรมราช  เปิดศูนย์การเรียนรู้เฉพาะอาชีวศึกษาผลิตแรงงานคุณภาพป้อนตลาด
วิทยาลัยเทคนิคนครศรีธรรมราช ย้ำ ความสำเร็จเปิดศูนย์การเรียนรู้เฉพาะอาชีวศึกษา ดึง 3 บริษัทใหญ่สนับสนุนอุปกรณ์การเรียน เพื่อต่อยอดไปเป็นกุญแจความสำเร็จของนักศึกษาต่อไปในอนาคต

ที่วิทยาลัยเทคนิคนครศรีธรรมราช อำเภอเมือง จังหวัดนครศรีธรรมราช 

เรืออากาศโท สมพร ปานดำ ผู้อำนวยการสำนักอำนวยการ สำนักคณะกรรมการการอาชีวศึกษา เป็นประธานเปิดศูนย์การเรียนรู้เฉพาะอาชีวศึกษา 3 ศูนย์ ประกอบด้วย 1.ศูนย์เรียนรู้และถ่ายทอดเทคโนโลยียานยนต์ โดยบริษัท อีซูซุ สนับสนุน ชุดเครื่องยนต์อีซูซุ 1.9 ดีดีไอบลูเพาเวอร์ และชุดสาธิตระบบรถยนต์เพื่อการศึกษา ชุดอุปกรณ์การสอนด้านเทคโนโลยียานยนต์ และ ชุดชิ้นส่วนรถยนต์เพื่องานตัวถังและสี , 2.ศูนย์การเรียนรู้และปฏิบัติเครื่องทำความเย็นและปรับอากาศ สนับสนุนอุปกรณ์การเรียนการสอนโดยบริษัท อีมิแนนท์แอร์ (ประเทศไทย) จำกัด มอบชุดเครื่องปรับอากาศ จำนวน 14 ชุด และ 3.ศูนย์การเรียนรู้และปฏิบัติการอัตโนมัติ สนับสนุนอุปกรณ์การเรียนการสอนโดยบริษัท มิตซูบิชิ อิเล็คทริค แฟคทอรี่ ออโตเมชั่น (ประเทศไทย) จำกัด มอบชุด Programmable logic controller และ Touch screen จำนวน 11 ชุด 



สำหรับศูนย์การเรียนรู้เฉพาะอาชีวศึกษา ทั้ง 3 ศูนย์ จัดตั้งเพื่อเตรียมกำลังคนให้รองรับตลาดแรงงาน ซึ่งในปัจจุบันเทคโนโลยีมีการเปลี่ยนแปลงอย่างรวดเร็ว ส่งผลกระทบต่อระบบการศึกษาและการพัฒนาประเทศ การจัดการเรียนรู้ด้านอาชีวศึกษา ต้องปรับให้สอดคล้องกับสภาพของเทคโนโลยีที่เปลี่ยนแปลงไป โดยต้องมีการผลิตและพัฒนากำลังคน ให้ตอบสนองต่อความต้องการของสถานประกอบการ ทั้งภายในประเทศและระดับภูมิภาค และมีการเตรียมคนไทยให้พัฒนาเข้าสูประชาคมอาเซียน ตามนโยบาย "ประเทศไทย 4.0" ของรัฐบาล การจัดสถานที่เรียนเรียนรู้ด้านเทคโนโลยีเฉพาะทางอาชีวศึกษา จึงมีความจำเป็นและสอดคล้องกับสภาวการณ์ในปัจจุบันอย่างยิ่ง เพราะเป็นการสร้างองค์ความรู้ใหม่ให้กับผู้เรียนอาชีวศึกษาและประชาชน ได้เรียนรู้และเข้าถึงองค์ความรู้โดยสามารถนำไปประยุกต์ใช้ในการประกอบอาชีพได้